Í stjórnarskrá Íslands segir að hin evangelíska lúterska kirkja skuli vera þjóðkirkja á Íslandi og að ríkisvaldið eigi bæði að styðja hana og vernda . Guðni Th. Jóhannesson er forseti Íslands og Agnes M. Sigurðardóttir biskup Íslands . Bára Huld Beck Miðað við nýjar tölur Þjóðskrár voru landsmenn um 364 þúsund í upphafi árs 2020 . Af þeim voru 231.145 skráðir í þjóðkirkjuna , eða 63,5 prósent landsmanna . Það þýðir að tæplega 133 þúsund manns hafi ekki verið skráð í hana um síðustu áramót , eða 36,5 prósent landsmanna . Þeir íslensku ríkisborgarar sem kusu að standa utan þjóðkirkjunnar voru 30.700 um síðustu aldarmót . Á tveimur áratugum hefur þeim því fjölgað um rúmlega 102 þúsund . Þetta má lesa út úr tölum um skráningar í trú - og lífsskoðunarfélög sem Þjóðskrá birti í vikunni . Þeim sem skráðir eru í þjóðkirkjuna fækkaði um 1.501 á milli ára . Auk þess skilaði fjölgun landsmanna um rúmlega sjö þúsund frá upphafi árs 2019 sér ekki inn í þjóðkirkjuna . Árið 1992 voru 92,2 prósent landsmanna skráðir í þjóðkirkjuna . Síðastliðna áratugi hefur hlutfall þeirra sem tilheyra henni dregist saman og frá árinu 2009 hefur meðlimum þjóðkirkjunnar fækkað á hverju ári . Trú - og lífsskoðunarfélög hér á landi fá sóknargjöld greidd fyrir hvern skráðan einstakling , 16 ára og eldri . Á árinu 2018 greiddi ríkið 931 krónur á mánuði á hvern einstakling í hverju félagi fyrir sig . Breytt skráning og meint siðrof Þeim Íslendingum sem treysta þjóðkirkjunni hefur auk þess fækkað um helming frá aldarmótum , en í könnun sem var birt í lok október 2019 sögðust um þriðjungur landsmanna bera mikið traust til hennar . Agnes M. Sigurðardóttir , biskup Íslands , sagði í viðtali við RÚV í kjölfarið , þar sem hún ræddi orsakir takmarkaðs trausts á störfum hennar og kirkjunnar . Þar sagði biskup að á Íslandi hefði orðið siðrof þegar ákveðið var að hætta að kenna kristinfræði í grunnskólum landsins . „ Það hefur orðið siðrof , held ég . Fólk áttar sig ekki á því hvaðan hlutirnir koma sem við viljum gjarnan lifa eftir og starfa eftir . Það náttúrulega segir sig sjálft að ef að börnin læra ekki heima hjá sér til dæmis biblíusögurnar eða í skólanum þá verður framtíðin þannig að þau vita ekki að þetta er til . Ef maður veit ekki að eitthvað er til þá skiptir það mann engu máli , -fyrr en kannski allt í einu að eitthvað kemur upp á . “ Auglýsing Önnur ástæða fyrir fækkun í þjóðkirkjunni sem blasir við er sú að áratugum saman var skipulag mála hérlendis þannig að nýfædd börn voru ætið skráð í trúfélag móður . Það þurfti því sérstaklega að skrá sig úr trúfélagi í stað þess að skrá sig inn í það . Þessu var breytt árið 2013 og nú þurfa báðir foreldrar að tilheyra sama trú - og lífsskoðunarfélagi til að barnið sé skráð í félag , annars skráist barnið utan trúfélaga . Á sama tíma var ramminn utan um hvers kyns félög mættu skrá sig sem trú - og lífskoðunarfélög og þiggja sóknargjöld rýmkaður . Stór hluti utan félaga eða óskilgreindur Alls voru 26.116 manns skráðir utan trú - og lífsskoðunarfélaga í upphafi árs og fjölgaði þeim um 1.245 á einu ári . Fjöldi þeirra var 10.336 í byrjun árs 2010 . Þeim sem velja slíka stöðu hefur því fjölgað um 153 prósent á áratug . Þeir sem velja að standa utantrúfélaga eru því næst stærsti hópur þeirra sem taka afstöðu til trúmála með skráningu á Íslandi . Auk þess eru 52.091 manns með ótilgreinda stöðu , en ætla má að uppistaða þess hóps séu erlendir ríkisborgarar sem flutt hafa til landsins á undanförnum árum . Auglýsing Næst stærsti eiginlegi söfnuður landsins er hins vegar Kaþólska kirkjan . Þann 1. janúar 2020 voru 14.634 manns skráðir í hana . Kjarninn fjallaði ítarlega um vöxt þess safnaðar í fréttaskýringu sem birtist í október í fyrra , þar sem kom fram að skráningar í hann hafi fjórfaldast á síðustu 20 árum . Aukninguna má rekja beint til gríðarlegrar fjölgunar erlendra ríkisborgara á Íslandi , en stærstu hóparnir sem hingað flytja – Pólverjar og ríkisborgarar Eystrasaltslanda – koma frá löndum þar sem kaþólska kirkjan er sterk . Í umfjölluninni sagði Séra Jakob Rolland , prestur innan kaþólsku kirkjunnar , að hann teldi kaþólikka hérlendis þó vera miklu fleiri , eða hátt í 30 þúsund manns . Mest var þó fjölgunin síðastliðna rúma árið hjá þeim sem skráðu sig í Siðmennt , félags siðrænna húmanista á Íslandi . Siðmennt hefur verið skráð lífsskoðunarfélag frá árinu 2013 . Félagið er það eina sem berst beinlínis gegn sóknargjöldum og fyrir algjöru trúfrelsi . Meðlimir í Siðmennt eru nú 3.509 talsins og fjölgaði um 655 frá því í desember 2018 . Þeim sem skráðir eru í trúfélög múslima á Íslandi hefur einnig fjölgað mjög á undanförnum árum . Árið 1998 voru 78 manns skráðir í Félag múslima á Íslandi . Nú eru 623 skráðir í það félag en auk þess eru tvö önnur trúfélög múslima skráð . Félagar í Menningarsetri múslima á Íslandi eru 378 talsins og félagar í Stofnun múslima á Íslandi alls 281 talsins . Samanlagt eru því 1.282 skráðir í múslimsk trúfélög hérlendis . Inga Auðbjörg K. Straumland , formaður Siðmenntar , skrifaði grein sem birtist í Kjarnanum í lok október í fyrra þar sem hún brást við fullyrðingu biskups Íslands um siðrof þjóðarinnar . Undið ofan af Zuism Næst mest fækkun , bæði í rauntölum og hlutfallslega , hefur orðið í trúfélaginu Zuism . Zuistar voru skráðir tveir árið 2014 en fjöldi þeirra rauk upp í rúmlega þrjú þúsund í byrjun árs 2016 , eftir að hópur manna taldi sig hafa tekið yfir félagið og ætlaði að endurgreiða fólki þau sóknargjöld sem innheimt yrði vegna þeirra . Lykilmenn í þeim hópi eru tveir bræður , Einar og Ágúst Arnar Ágústssynir . Sá fyrrnefndi hefur hlotið dóm vegna fjársvika . Auglýsing Zuism , undir forystu Ágústs Arnars , hefur staðið í málarekstri við ríkið vegna sóknargjalda sem hann telur félagið eiga að fá greidd . Í nóvember síðastliðnum var ríkið sýknað af kröfum Zuism um að fá dráttarvexti af 50 milljóna sóknargjöldum sem var haldið eftir . Í byrjun desember 2019 var svo greint frá því að fjárreiður Zuism væru til rannsóknar hjá embætti héraðssaksóknara og að rannsóknin væri vel á veg komin . Félagsmönnum í Zuism hefur fækkað hratt á undanförnum árum , eftir að óvissa kom upp um hvort bræðurnir ætluðu sér nokkru sinni að endurgreiða sóknargjöldin , eða halda þeim fyrir sig sjálfa . Í upphafi árs í fyrra voru þeir orðnir um 1.600 og hefur því fækkað um tæpan helming frá árinu 2016 . Um síðustu áramót voru þeir orðnir 1.212 og hafði þá fækkað um 375 á 13 mánuðum . Zuism er samt sem áður níunda fjölmennasta trú - eða lífsskoðunarfélag landsins í dag . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .